El Gabinet de Promoció del Valencià convoca els Premis Literaris Ciutat de Sagunt 2020
08 d’abril 2020

![](/media/qevnzjuk/83c_premios-literarios-entrega-12.jpg)  

_L'alcalde de Sagunt, Darío Moreno (esquerra), i el guanyador del XXII premi de poesia «Jaume Bru i Vidal», Isaïes Minetto, (dreta) en el lliurament dels guardons de 2019_

  

El Gabinet de Promoció del Valencià de l'Ajuntament de Sagunt (AVIVA Sagunt) ja ha obert les dos convocatòries de subvencions que anualment convoca amb la finalitat de normalitzar el valencià en totes les manifestacions de la vida. Estes dos convocatòries són la nova edició dels Premis Literaris Ciutat de Sagunt i les subvencions a empreses i associacions que treballen en valencià.

  

Enguany, els Premis Literaris Ciutat de Sagunt arriben a la XXIII edició. La poesia, el teatre i la novel·la són els gèneres que l'AVIVA Sagunt premia des del 1998, quan va nàixer el premi de poesia «Jaume Bru i Vidal» en homenatge a un dels intel·lectuals imprescindibles per a la ciutat. L'any següent apareixia el premi de novel·la, i més endavant el de teatre en honor a un dels més grans actors que ha donat la ciutat: Pepe Alba. Les dotacions, com en les últimes edicions, se situen en 12 000 en total, el cas del premi de narrativa serà de 6 000 euros i la publicació de la novel·la, i els de poesia i teatre rebran 3 000 euros cadascun i es publicaran les obres seleccionades en Onada Edicions. Els originals es poden remetre des de demà, 9 d'abril, i fins al 4 de juliol, de manera electrònica exclusivament.

  

Per a la regidora del Gabinet de Promoció del Valencià, Mª Josep Soriano, «**en aquesta situació que estem vivint és molt important que les administracions continuen fomentant la creativitat literària en valencià**». A més, ha anunciat que des d’AVIVA Sagunt s'ha convidat els autors i autores que van guanyar edicions anteriors que creen un vídeo curt en què lligen un fragment de les seues obres per a així, com ha manifestat la pròpia regidora, «**ajudar a dinamitzar, difondre i recordar la importància d'aquests premis literaris**».

  

Una altra línia habitual de treball del Gabinet de Promoció del Valencià és la convocatòria anual d'ajudes al foment social de la llengua en l'àmbit associatiu i en el sector econòmic de Sagunt. Des de demà, 9 d'abril, i fins al 14 de juny està obert el termini per a la presentació dels projectes, que seran avaluats i baremats per a la concessió de les ajudes. Des d’AVIVA Sagunt recorden que cada entitat pot presentar un màxim de dos projectes i que cadascun d'ells ha de tindre un cost no inferior als 300 € per a poder participar en el procés de concurrència competitiva.

  

En els dos casos, en aplicació del Decret d'Estat d'Alarma, el termini final es podria ampliar si persistix la situació d'emergència sanitària per coronavirus i si així ho decidix l'Ajuntament de Sagunt.

  

  

*   [](http://www.facebook.com/sharer.php?u=https://aytosagunto.es/va/actualitat/el-gabinet-de-promocio-del-valencia-convoca-els-premis-literaris-ciutat-de-sagunt-2020/ "Facebook")
*   [](http://twitter.com/share?url=https://aytosagunto.es/va/actualitat/el-gabinet-de-promocio-del-valencia-convoca-els-premis-literaris-ciutat-de-sagunt-2020/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-gabinet-de-promocio-del-valencia-convoca-els-premis-literaris-ciutat-de-sagunt-2020/ "Linked In")
*   [](mailto:?body=https://aytosagunto.es/va/actualitat/el-gabinet-de-promocio-del-valencia-convoca-els-premis-literaris-ciutat-de-sagunt-2020/)